
Nemcsak Magyarországon, de szerte a nagyvilágban is követhetőek lesznek a Solti Nemzetközi Karmesterverseny fordulói

Október 1-jén Pécsett veszi kezdetét a Solti Nemzetközi Karmesterverseny, amelyen a világ számos országából érkező karmesterek mérik össze tudásukat. Az elő- és középdöntő térítésmentesen, előzetes regisztrációval látogatható; a fordulók követhetők a Müpa Home felületén, míg a döntőt és a gálakoncertet a medici.tv és a Bartók Rádió egyaránt élőben közvetíti.

[bookmark: _GoBack]A pécsi elődöntőre, illetve a Zeneakadémián megvalósuló középdöntőre el is indult a regisztráció, sőt az érdeklődők már a döntőre és a gálára is válthatnak jegyet. A versenybe jutott 23 fiatal muzsikus először a pécsi Kodály Központban, a Pannon Filharmonikusokkal lép a zsűri elé október 1. és 3. között. A középdöntőbe (október 5–6.) tíz versenyző jut tovább, akik Budapesten, a Zeneakadémia Nagytermében prezentálják tudásukat a Magyar Rádió Szimfonikus Zenekara, valamint kiváló szólisták: Baráth Emőke, Bartos Barna, Boross Csilla, Celeng Mária és Szemerédy Károly közreműködésével.
A Zeneakadémián két kortárs művet is hallhat a közönség: felcsendül Varga Judit DOT-DOT-LINE. című szerzeménye, valamint Gyöngyösi Levente V. szimfóniájának első tétele is, amelyek kifejezetten a Solti Nemzetközi Karmesterverseny felkérésére születtek. A nagyközönség számára az elő- és középdöntő térítésmentesen, ide kattintva, előzetes regisztrációval látogatható.

Az október 9-ei döntőbe jutó négy versenyző a Nemzeti Filharmonikus Zenekart dirigálja a Müpában. Az október 10-ei gálakoncerten, a Bartók Béla Nemzeti Hangversenyteremben pedig kiderül, hogy a négy karmester közül kit ítélt a legjobbnak a Pinchas Steinberg vezette nemzetközi zsűri, és fény derül arra is, ki nyerte el leginkább a közönség tetszését.

A megmérettetés névadója Solti György, a magyar karmesteriskola egyik legjelentősebb alakja, Bartók, Kodály és Dohnányi zenei örökségének kiemelkedő tolmácsolója. Művészi és szellemi hagyatéka a verseny egészét meghatározza, hiszen a harmincegyszeres Grammy-díjas karmester maga is missziójának tekintette a fiatal tehetségek támogatását. 







Ezen szellemiség mentén fogott össze a három helyszín és a három zenekar annak érdekében, hogy Magyarországon ismét legyen fóruma a pályakezdő karmestereknek, illetve hogy tovább éltessék Solti misszióját. Ennek értelmében mind a zsűrinek, mind a versenyzőknek meg kell felelniük a Solti György diktálta szakmai elvárásoknak. 

Jegyvásárlási és egyéb információk a Solti Nemzetközi Karmesterversenyről a következő linken érhetők el: https://mupa.hu/solti-karmesterverseny-2026/a-versenyrol


Solti Nemzetközi Karmesterverseny
A Solti Nemzetközi Karmesterverseny célja, hogy felfedezze és támogassa a kiemelkedő tehetségű fiatal dirigenseket. A Müpa szervezésében megvalósuló versenyen a világ minden tájáról érkező, 18–35 éves karmesterek mérhetik össze tudásukat a szakma kiválóságai előtt, Solti György szellemiségét követve. 
A hasonló zenei megmérettetésektől eltérően az október 1. és 10. között Pécsett és Budapesten zajló versenyen a karmesterek nemcsak egyetlen zenekar élén mutathatják be tudásukat, hanem három különböző együttessel, három különböző koncertteremben is helyt kell állniuk. A pécsi elődöntőben az előzsűri által kiválasztott huszonnégy dirigens a Kodály Központ Hangversenytermében, a Pannon Filharmonikusok élén méri össze tudását, a középdöntőbe továbbjutó tíz versenyző pedig már a budapesti Zeneakadémia Nagytermében, a Magyar Rádió Szimfonikus Zenekarának közreműködésével léphet pódiumra. A négy döntős a Müpa Bartók Béla Nemzeti Hangversenytermében, a Nemzeti Filharmonikus Zenekart vezényelve bizonyíthat.
A verseny névadója, Solti György a 20. század egyik legnagyobb karmestere volt, akinek életműve máig iránytűként szolgál: a zene iránti alázat, a közösségteremtés és a nemzetközi párbeszéd fontosságára emlékeztet.

További információ:
Mihályi Dávid
sajto@mupa.hu

